## L’IVAJ premiarà el millor treball d’investigació sobre salut mental i la promoció del benestar juvenil amb 5.000 euros

*** És la primera edició d’este premi, que es convoca amb la col·laboració de la Universitat de València**

L’Institut Valencià de la Joventut (IVAJ), en col·laboració amb la Universitat de València (UV), ha convocat la primera edició d’ajudes a la investigació de la Càtedra de Joventut 2023 al millor projecte d’investigació orientat a la millora de la salut mental i la promoció del benestar en jóvens entre 12 i 30 anys, que compta amb una dotació econòmica de 5.000 euros.

Tal com consta en les bases de la convocatòria, s’han prioritzat projectes de prevenció primària, secundària i terciària dirigits a la promoció d’habilitats i competències que milloren el benestar o previnguen els problemes de salut mental relacionats amb l’addicció a les TIC, l’estrés, l’ansietat, la depressió i la ideació i conducta suïcida.

Una manera de fomentar la investigació i l’estudi en este camp és este premi, que es concedirà a la persona o l’equip d’investigació que haja presentat el projecte guanyador i s’abonarà a la institució que haja emparat el projecte, que serà la mateixa en què es duga a terme la investigació premiada.

Per a la valoració del treball es tindran en compte aspectes com l’experiència de la persona sol·licitant o la de l’equip d’investigació en el tema; la innovació i l’originalitat del projecte per a complir els objectius; la qualitat cientificotècnica de la metodologia de treball, o la viabilitat i el potencial impacte social de les aplicacions proposades.

**Càtedra de Joventut**

La Càtedra de Joventut és fruit d’un conveni de col·laboració entre l’IVAJ i la UV per al desenvolupament de coneixement, la investigació i la innovació en temes relacionats amb les polítiques de joventut.

A través d’este projecte es realitzen activitats formatives, culturals, d’investigació i d’extensió universitària orientades cap al coneixement i la difusió permanent de la realitat de les persones jóvens i de les polítiques de joventut de la Comunitat Valenciana.

Fecha: 12/10/2023